- Hvis regeringen beslutter, at vi skal tage os af afghanske flygtninge, løser vi opgaven, lyder det fra de nordjyske borgmestre.

Afghanske flygtninge er de sidste dage ankommet til Danmark, og flere er på vej. - Vi er klar til at hjælpe dem, lyder det fra de nordjyske borgmestre, som TV2 Nord har snakket med i dag. Udmeldingen kommer, efter regeringens støttepartier Enhedslisten og SF har meldt ud, at Danmark - som en række andre lande - bør tage imod flygtninge fra Afghanistan. Konkret foreslår Enhedslisten, at Danmark modtager mindst 2.000 afghanske flygtninge. -	Vi har ført løst sådan en opgave her, så det gør vi naturligvis igen, hvis det er nødvendigt. Lige nu er det ikke tiden til at stå og se ud ad vinduet, siger Birgit Hansen (S), borgmester i Frederikshavn Kommune. Flere borgmestre stemmer i Samme melding lyder det også fra blandt andre Michael Klitgaard (V), borgmester i Brønderslev Kommune: -	Vi skal tage imod dem, der har hjulpet os. De har arbejdet for os gennem en lang periode og har formentlig samme værdisæt som os, siger han. Og Leon Sebbelin (R), borgmester i Rebild Kommune, tilføjer: -	Dem, der kommer hjem nu, skal vi tage imod som en del af et fælles ansvar. I det omfang regeringen beslutter at tage imod flere, ja så tager vi naturligvis vores andel, siger han. Flygtningecentre som løsning Flere borgmestre mener desuden, at man bør samle flygtningene i centre i Nordjylland fremfor at lave en bred fordeling mellem kommunerne. -	Det er klogest at fastholde strukturen med flygtningecentre, som drives af Røde Kors og kommunerne. Man kan ikke bare fordele flygtningene tilfældigt i de danske kommuner, siger borgmester i Jammerbugt Kommune, Mogens Christen Gade (V) og uddyber: -	Operatørmæssigt må det centraliseres hos dem, der har ekspertisen og erfaringen. Det er Ulla Vestergaard (S), borgmester i Thisted Kommune, dog uenig i: -	Vi har en intern fordelingsnøgle kommunerne imellem, og vi har gode erfaringer med det. Vi har mange gode folk og kender procedurerne i de enkelte kommuner, siger hun. - Spis nu brød til Hjørrings socialdemokratiske borgmester, Arne Boelt, maner dog til besindighed. Selvom han ligesom de øvrige borgmestre er klar til at tage imod afghanske flygtninge, hvis regeringen beslutter det, så mener han ikke, at det kommer til ske. -	Før man åbner op for at modtage større grupper af flygtninge, synes jeg lige, man skal spise brød til. Den hast, hvormed Taliban har overtaget landet, og regeringen har kapituleret, kan jo godt tyde på, at man reelt ikke er helt vildt interesserede i at leve efter vores værdier i Vesten, siger han. Regeringen har fredag eftermiddag ikke meldt ud, hvorvidt Danmark skal tage imod afghanske flygtninge. Mette Frederiksen afviser overfor TV 2 at svare på spørgsmål om afghanske flygtninge til Danmark. Det må vente, til evakueringen er overstået, mener hun.